b'\n_START_ARTICLE_\nLur\xc3\xb6 skj\xc3\xa6rg\xc3\xa5rd\n_START_PARAGRAPH_\nLur\xc3\xb6 skj\xc3\xa6rg\xc3\xa5rd er den st\xc3\xb8rste innsj\xc3\xb8skj\xc3\xa6rg\xc3\xa5rden i Europa. Den ligger midt i V\xc3\xa4nern og strekker seg mer enn en mil, fra V\xc3\xa4rmlandsn\xc3\xa4s i nord til \xc3\xb8ya Lur\xc3\xb6 i s\xc3\xb8r._NEWLINE_Skj\xc3\xa6rg\xc3\xa5rdsomr\xc3\xa5det har et sammenlagt areal p\xc3\xa5 om lag 600 hektar og det finnes om lag 250 \xc3\xb8yer._NEWLINE_Skj\xc3\xa6rg\xc3\xa5rden, som iblant blir kalt Eskils\xc3\xa4ters sk\xc3\xa4rg\xc3\xa5rd, tilh\xc3\xb8rer Eskils\xc3\xa4ters forsamling samt S\xc3\xa4ffle kommune._NEWLINE_Lur\xc3\xb6 skj\xc3\xa6rg\xc3\xa5rd er et naturreservat og hekkeplass for fugler. Av den grunn er det forbudt \xc3\xa5 g\xc3\xa5 i land p\xc3\xa5 en del \xc3\xb8yer fra 1. april til 31. juli, noe som er merket med skilter p\xc3\xa5 de angjeldende \xc3\xb8yene._NEWLINE_Den eneste \xc3\xb8ya som er bebodd \xc3\xa5ret rundt er Lur\xc3\xb6, hvor det bor en familie. Det finnes dessuten flere privateide hus som tjener som hytter om sommeren. P\xc3\xa5 g\xc3\xa5rden Stenstaka p\xc3\xa5 Lur\xc3\xb6, som er bebodd hele \xc3\xa5ret, finnes herberget Luringen og fra og med sommeren 2007 ogs\xc3\xa5 en restaurant._NEWLINE_Det finnes imidlertid flere \xc3\xb8yer i skj\xc3\xa6rg\xc3\xa5rden som har v\xc3\xa6rt bebodd tidligere. P\xc3\xa5 1800-tallet var skutetrafikken stor p\xc3\xa5 V\xc3\xa4nern. P\xc3\xa5 Norra H\xc3\xb6k\xc3\xb6n finnes det rester av en kro som var i bruk p\xc3\xa5 den tiden da skutene m\xc3\xa5tte stanse for \xc3\xa5 vente p\xc3\xa5 bedre seilv\xc3\xa6r. Her antar en at det ogs\xc3\xa5 har v\xc3\xa6rt et skipsverft.'